สังคมข่าวหุ้น
*หุ้นไทยแดงยกกระดาน ดัชนีหลุด 1,800 จุดเรียบร้อยวานนี้ ทั้งกองทุน ต่างชาติ ช่วยกันสาดหุ้นทิ้งกันมันส์ กดหุ้นไทยร่วงไปปิดแถวๆ 1,788 จุด ลดลงกว่า 21 จุด ตามภาวะตลาดหุ้นทั่วโลก ขณะที่ ดอน จรรย์ศุภรินทร์ ผู้ช่วยกรรมการผู้จัดการใหญ่ ฝ่ายบุคคลธนกิจ ธนาคารซิตี้แบงก์ ประเทศไทย มองว่าการปรับฐานรอบนี้ของหุ้นไทยจบแล้ว ต่อไปก็รอรีบาวด์เท่านั้น ต่างชาติจะขายก็ขายไป รายย่อยเก็บหมด รอลุ้นว่าวันนี้จะไปยืนเหนือ 1,800 จุดได้อีกหรือเปล่า เพราะซินแสบอกว่าให้ดูดาวโจนส์
7 ก.พ. 2561

เกียรติก้อง ว่องไวยากร
*หุ้นไทยแดงยกกระดาน
*ดัชนีหลุด 1,800 จุดเรียบร้อยวานนี้ ทั้งกองทุน ต่างชาติ ช่วยกันสาดหุ้นทิ้งกันมันส์ กดหุ้นไทยร่วงไปปิดแถวๆ 1,788 จุด ลดลงกว่า 21 จุด ตามภาวะตลาดหุ้นทั่วโลก ขณะที่ ดอน จรรย์ศุภรินทร์ ผู้ช่วยกรรมการผู้จัดการใหญ่ ฝ่ายบุคคลธนกิจ ธนาคารซิตี้แบงก์ ประเทศไทย มองว่าการปรับฐานรอบนี้ของหุ้นไทยจบแล้ว ต่อไปก็รอรีบาวด์เท่านั้น ต่างชาติจะขายก็ขายไป รายย่อยเก็บหมด รอลุ้นว่าวันนี้จะไปยืนเหนือ 1,800 จุดได้อีกหรือเปล่า เพราะซินแสบอกว่าให้ดูดาวโจนส์
*กลุ่มพลังงานและปิโตร ขึ้นแรงก็ลงแรง  หากเชื่อฝีมือเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ปตท. ก็น่าจะทยอยเก็บหุ้นกลุ่มปตท.ได้แล้ว เพราะปีนี้คาดว่าจะเป็นปีทองของกลุ่มนี้อีกปี หลังจากราคาน้ำมันปรับเพิ่มขึ้นอย่างต่อเนื่อง ซึ่งหากเศรษฐกิจฟื้นจริงความต้องการพลังงานก็เพิ่มขึ้นอย่างแน่นอน
*กลุ่มสื่อสารเป็นอีกกลุ่มที่น่าลงทุน ช่วงหุ้นปรับฐาน หลายตัวน่าสนใจ เพราะกำลังจะประกาศจ่ายปันผล ยิ่งราคาลง ยีลด์ก็ยิ่งเพิ่ม ADVANC ที่บริหารโดย กานต์ ตระกูลฮุน รวมทั้ง INTUCH กำไรเติบโตต่อเนื่อง ในฐานะค่ายมือถือเบอร์หนึ่งของประเทศ แม้มีคู่แข่งแต่ก็ตามมาห่างๆ โบรกฯยังให้เป้า ADVANC ที่ 220 บาทโน่น
*TMB แกร่ง ปีนี้ บอสคนใหม่ ปิติ ตัณฑเกษม ประธานเจ้าหน้าที่บริหารธนาคารทหารไทย ขอโชว์ฝีมือเต็มที่ หลังจากที่บุญทักษ์ นั่งคุมมานาน เตรียมเนรมิตแบงก์ให้กลายเป็นธนาคารดิจิทัลที่ทันสมัย รับการปรับเปลี่ยนของธุรกิจแบงก์พาณิชย์ไทย ที่ไม่ต้องการสาขามากมายเหมือนแต่ก่อน แต่บริการกลับรวดเร็วและเข้าถึงลูกค้าได้มากกว่าเดิม
*หุ้นพื้นฐานอย่าง BANPU ของชนินท์ ว่องกุศลกิจ ประธานกรรมการ แข็งแกร่ง ราคาแถวนี้น่าลงทุน แม้ว่าจะมีคดีหงสา วันที่ 6 มีนาคมนี้ กรณีแย่สุดกระทบราคาหุ้น 4 บาทเท่านั้น ราคาเป้าหมาย 26 บาท อนาคตกำไรปีนี้โตต่อเนื่อง เฉียดหมื่นล้าน
*กอบชัย ธนสุกาญจน์ รองประธานเจ้าหน้าที่บริหารและผู้บริหารสายงานการเงินและบัญชี บริษัท ทีทีซีแอล (TTCL) ต้องรีบออกมาชี้แจงด่วน หลังจากที่มีกระแสข่าวว่าบริษัทจะเพิ่มทุน รองรับการขยายงานก่อสร้าง โครงการโรงไฟฟ้า Ahlone ที่เมียนมา ขนาด 356 เมกะวัตต์ ทำเอาหุ้น TTCL ร่วงหนัก หลังจากที่ตอนแรกก็ขึ้นมาอย่างต่อเนื่อง งานนี้เลยต้องสยบข่าว เพราะการเพิ่มทุนคงเป็นทางเลือกสุดท้าย แต่ขณะนี้ยังไม่ตัดสินใจ เนื่องจากมีทางเลือกอื่นในการระดมทุนอีกมากมาย อย่าเพิ่งตกใจขายหมูออกมากันล่ะ
*AEONTS หุ้นร้อน ที่บริหารโดยคิโยะยะซึ อะซะนุมะ กรรมการผู้จัดการ ล่าสุดบอร์ดมีมติให้สละสิทธิ์การลงทุนในหุ้นเพิ่มทุนของบริษัท AEON Specialize Bank (Cambodia) ในกัมพูชา เพื่อให้เป็นไปตามเกณฑ์ขั้นต่ำของธนาคารแห่งชาติกัมพูชา (NBC) กำหนด ปัจจุบัน AEONTS ถือหุ้น 80% การสละสิทธิ์ซื้อหุ้นเพิ่มทุนดังกล่าว จะทำให้สัดส่วนการถือหุ้นลดลงเหลือ 50%
*ก้องเกียรติ โอภาสวงการ ประธานกรรมการบริหาร ASP ออกมาเตือนการระดมทุนรูปแบบใหม่ของบรรดาบริษัทจดทะเบียนฯ ที่เรียกกันว่า ICO หรือการระดมทุนเงินสกุลดิจิทัล ถือว่าเป็นความเสี่ยงของตลาดหุ้นไทย โดยเฉพาะบิตคอยน์ ที่เล่นเก็งกำไรกันทั่วโลก งานนี้ต้องรอวัดฝีมือวิรไท ผู้ว่าแบงก์ชาติ และก.ล.ต.ว่าจะออกเกณฑ์อะไรมาควบคุมก่อนที่ทุกอย่างจะสายเกินไป
*AMATA ของเฮียวิกรม คาดว่าจะได้ประโยชน์จากร่างกฎหมายอีอีซีที่จะมีความชัดเจนมากขึ้น ยิ่งนายกฯบิ๊กตู่ลงพื้นที่ภาคตะวันออก ยิ่งสร้างความมั่นใจว่าโครงการนี้จะเกิดในไม่ช้า พื้นที่ของนิคมอมตะก็อยู่แถวนั้นพอดี ยิ่งกว่าถูกรางวัลที่หนึ่ง ราคาที่ดินพุ่งปรี๊ด รวยไปตามๆ กัน
*ก.ล.ต. เปิดรับสมัครผู้สนใจรับทุนการศึกษาระดับปริญญาโท ศึกษาในต่างประเทศ สำหรับบุคคลทั่วไป จำนวน 1 ทุน ในสาขาที่เกี่ยวข้องและเป็นประโยชน์ต่อการพัฒนาตลาดทุน เพื่อร่วมงานกับ ก.ล.ต. ในการขับเคลื่อนยุทธศาสตร์การพัฒนาตลาดทุนไทยในอนาคต ซึ่งผู้ที่สนใจเลือกศึกษาต่อในสาขา Data Analytics สาขา Financial Technology หรือ สาขา Behavioral Finance ในมหาวิทยาลัยชั้นนำระดับ TOP 100 ในต่างประเทศ จากการจัดอันดับของ QS World University Ranking in 2018 จะได้รับการพิจารณาเป็นพิเศษ เปิดรับสมัครวันนี้-20 ก.พ. 2561 ดาวน์โหลดใบสมัครได้ที่ www.sec.or.th หรือสอบถามที่ ฝ่ายทรัพยากรบุคคล ก.ล.ต. โทร. 0-2263-6173 ในเวลาทำการ 08.30-16.30 น. หรือทางอีเมล์ที่ [email protected]